Skrivagner japonat ganet é Tokio é 1923 ha marùet é Tokio eùé é  1996. Badéet é voé diboa an oed unnek vlé, hag en é obérenn,  pouézet get lenn Bernanos, Mauriac ha Claudel, e lar problematik ar  fé gristen ér Japon, an hani zo ur vro pell dioh soñj eudouéegez. E  studieu lennegel é Lugdun, a 1950 beteg 1953, e ré dehoñ bévenn é  romant ketañ, an dén gwenn (1955), ha eañ e gouné ar prim  Akutagawa. Lared e hra eùé é vuhé ér kuh-héol é Studieu é douar  estrén (1965). Testenneu an droug hag ar péhed, get an atebegeh hag  ar giriégeh e vé kavet é ar Mor hag ar Pouizon (1957; troet é  galleg é 1979), e lar an arnodeu skiantel graeit get ar medesinourion  japonat àr prizonérion brezél amerikan. De heul, é obérenn en-des  daou hent kenstur. E danevelleu istorel, eañ e lar lodenn ar  hristenion japonat é-pad an seitegvet kantvléad é Didrouz (1966),  é-menn e  houlenn senefians ar merherenti, ha get ar Samourai (1980),  e achiù ar diptik-mañ diàr ar fé hag ar sakrifis. Skriù e hra  eùé faltazien én on amzér, get mousfent, èl ér leor Ur geneueg  bamus (1959; troet é galleg é 1981), e laka béh de ziguhad ér  gevredigeh ar gouardeh ha naon ar garanté. E skriù avizet e lar  kevred faltazien ha kovésereh de skuér é Skandal (1986), en-des  graeit endeun skandal é Japon. Nann-kensentour, Endo Shusaku zo  memes-tra anaùet get an  diazezaden lennegel. Ezel é an Akademia  arzeu, e voé eùé renour ar Pen-Club a 1985 beteg 1989, de skuér.  E leor deveañ, ar Stér sakret (1994), zo un enklask relijiel àr don  ur veaj én Indez. Embannet é voé é Frañs é 1996, ar bléad pe ar  skrivagner e zo marùet.    .